**COFNODION O GYFARFOD CYNGOR CYMUNED LLANRUG A CHWM Y GLÔ A GYNHALIWYD NOS FAWRTH 28AIN O FEHEFIN 2016 AM 19:00 YN Y SEFYDLIAD COFFA, LLANRUG.**

**PRESENNOL: Y Cynghorwyr Goronwy Hughes (Cadeirydd), Avril Jones (Is-gadeirydd), Alan Pritchard, Rhys Parry, Clifford Williams, Hefin Jones, Cemlyn Jones, Richard Robinson, Delyth Tomos, Rhian Thomas, Philip Roberts, Meirwen Lloyd (19:20 ymlaen)**

**YMDDIHEURIADAU: Y Cynghorwyr: Nan Humphreys, Meryl Green**

**3. Materion yn Codi**

Rhain i’w nodi fel y byddent yn codi

4. **Materion yn Codi a’r agenda**

I. Adroddwyd fod D L Owen wedi cychwyn ar y gwaith o dorri llwybrau ac fod llythyr wedi dod i law ganddo yn cadarnhau ei fod am barhau i wneud y gwaith i’r Cyngor.

**Penderfynwyd:** Derbyn yr adroddiad

II. Biniau ar gae chwarae Nant y Glyn. Adroddwyd fod sefyllfa’r biniau yn warthus gyda’r biniau yn gôr lenwi ac ysbwriel yn chwythu ar hyd y cae chwarae.

**Penderfynwyd:** Derbyn yr adroddiad a’r Cynghorydd Richard Robinson am ddilyn hyn i fyny gyda Chyngor Gwynedd.

III. Cofrestru Llwybrau - Adroddwyd ein bod wedi derbyn mapiau o leoliadau’r llwybrau a bod angen symud ymlaen nawr i geisio cofrestru’r llwybrau.

**5. Ceisiadau Cynllunio**

**6. Mae Parcio Cwm y Glo (Cyng. Cemlyn Jones)**

Adroddodd y Cyng. Cemlyn Jones fod y maes parcio yng Nghwm y Glô yn cael ei ddefnyddio i adael ysbwriel ynddo. Adroddwyd ymhellach fod dau gar wedi gadael ynddo hefyd.

**Penderfynwyd:** Derbyn y wybodaeth a phasio’r gwyn ymlaen i Mr Colin Jones o Gyngor Gwynedd

**7. Cais am Gymorth ariannol**

Derbyniwyd cais am Gymorth ariannol gan Seindorf Llanrug

**Penderfynwyd: Caniatáu i roi cyfraniad o £700 tuag at Seindorf Llanrug**

**8. Enw ar stad ‘Yr Hen Efail’**

Adroddwyd fod Cyngor Gwynedd wedi cytuno i roi ac arwydd ar y stad ac na fydd cost i’r Cyngor Cymuned

**Penderfynwyd:** Derbyn yr adroddiad

**9. Cais am giât o stad Hen Ysgol i Barc Chwarae Glan Moelyn**

Adroddwyd fod llythyr wedi mynd i’r ymgeisydd yn cyfleu penderfyniad y Cyngor o wrthod y cais. Holwyd os oedd adborth wedi dod yn sgil y penderfyniad ac adroddwyd nad oedd ar hyn o bryd.

**Penderfynwyd:** Derbyn yr adroddiad

**10. Llwybrau Cyhoeddus - Newid yn y trefniant o ad-dalu costau cynnal a chadw llwybrau cyhoeddus.**

**Adroddwyd fod newid yn y fformiwla o ad-dalu costau torri llwybrau gan Gyngor Gwynedd a bydd yr ad-daliad eleni yn llai na’r hyn a gyllidwyd amdano.**

**Penderfynwyd:** Derbyn yr adroddiad

**11. Y Fynwent**

Yn dilyn cyfarfod o bwyllgor y fynwent ar y safle penderfynwyd fod angen adnewyddu’r ffens o amgylch fynwent a symud ymlaen i ofyn am ddau ddyfynbris am wneud y gwaith. Adroddwyd gan y Clerc fod un dyfynbris eisoes wedi derbyn ond ein bod yn disgwyl un arall.

**Penderfynwyd:** Derbyn yr adroddiad

Fe ddatganodd y Cynghorwyr Meirwen Lloyd a Cemlyn Jones ddiddordeb yn y mater uchod a ni chymerwyd rhan yn y drafodaeth ganddynt.

Roedd Pwyllgor y fynwent o’r farn fod angen trwsio’r sedd sydd ar yr ochr chwith i mewn i’r fynwent. Argymhellwyd cael dau ddyfynbris i wneud y gwaith. Adroddwyd gan y Clerc fod dau ddyfynbris wedi dod i law.

**Penderfynwyd:** Awdurdodi’r Clerc i hysbysu’r sawl a rhoddwyd y pris isaf i mewn i symud ymlaen a’r gwaith cyn gynted â phosib**.**

**12. Y Côd Ymddygiad i aelodau**

Daeth gorchymyn i rym ar 1/4/16  sy’n diwygio rhai agweddau o’r Cod Ymddygiad i aelodau. Rhaid i bob cyngor ddiwygio ei gòd ymddygiad i adlewyrchu’r newidiadau hyn.

Hefyd, o dan adran 51 o Ddeddf Llywodraeth Leol 2000, mae’n ofynnol i bob cyngor gyhoeddi rhybudd mewn papur newydd yn datgan ei fod wedi diwygio ei gôd, a bod copi ar gael i’r cyhoedd i’w weld.

Mewn ymgais i geisio arbed costau i gynghorau cymuned a thref o gyhoeddi rhybudd, mae Cyngor Gwynedd yn fodlon cynnwys ein rhybudd ni gyda un hwy, os cawn gadarnhad ein bod wedi mabwysiadu’r newidiadau.

Bydd angen anfon copi o’r cofnodion yn cadarnhau fod y Cyngor wedi mabwysiadu’r newidiadau i’r cod ac anfon copi erbyn 1 o Orffennaf 2016 i Gyngor Gwynedd.

**Penderfynwyd: Mabwysiadu’r Côd Ymddygiad diwygiedig ac hysbysu Cyngor Gwynedd o hyn.**

**13. Cyfrifon Ariannol 2015 / 2016**

Adroddwyd fod y cyfrifon wedi ei dychwelyd gan Mr John Roberts yr archwiliwr mewnol ac fod angen eu cymeradwyo fel y gallent eu pasio malen i’r archwiliwr allanol. (Bydd yr aelodau yn hysbys mae cwmni BDO yw’r archwilwyr allanol nawr ac nid Hacker Young) a gofynnir i’r Cyngor gymeradwyo’r cyfrifon.

**Penderfynwyd:** Cymeradwyo’r cyfrifon a’r Clerc i’w trosglwyddo i BDO ac fe’i arwyddwyd gan y Cadeirydd

Cyfarfod Mis Gorffennaf – Hwn i’w gynnal ar Nos Fawrth 26 o Orffennaf 2016 am 7.00 y.h. yn Ysgol Gynradd Cwm y Glô

Daeth y cyfarfod i ben am 20:45

**Arwyddwyd**

**Cadeirydd: Dyddiad:**